བསོད་ནམས་མིན་པ་དང་པོར་བཟློག།བར་དུ་བདག་ནི་བཟློག་པ་དང་།།ཐ་མར་ལྟ་ཞི་ཀུན་བཟློག་པ།།ཞེས་པའི་ཐ་མར་ལྟ་ཞི་ཀུན་བཟློག་པ་ཞེས་པ་འདིས་ནི་བདེན་འཛིན་བག་ཆགས་དང་བཅས་པ་སྦྱོང་བའི་སྡེ་ཚན་གཅིག་དང་།བདེན་འཛིན་བག་ཆགས་དང་བཅས་པ་སྦྱོང་བའི་སྡེ་ཚན་འདིའི་ནང་དུ་ཤེས་རབ་ཀྱི་ཆ་ནས་བར་དུ་བདག་ནི་ཟློག་པར་བྱེད་ཅེས་སྟོང་ཉིད་ཀྱི་ལྟ་བ་དེ་ག་རང་ཆགས་ཡོད།སྟོང་པ་ཉིད་འགྲེལ་བཤད་སྐྱོན་ཡོང་སྐབས་རིགས་པ་མདོར་བསྡུས་ཀྱིས་གསུངས་པ་ཞིག་དང་།རིགས་པ་མཐའ་ཡས་པའི་སྟེང་ནས་གཏན་ལ་ཕབ་པའི་ཁྱད་པར་ཕྲན་བུ་ཡོད་ཀྱང་རང་བཞིན་མེད་པའི་དེ་ཁོ་ན་ཉིད་གཅིག་པ་ཆགས་ཡོད།དེར་བརྟེན་དྲི་མ་བག་ཆགས་དང་བཅས་པ་སྦྱོང་བའི་ཐབས་སམ་ནུས་པ་གཙོ་བོ་ནི་བྱང་ཆུབ་ཀྱི་སེམས་ཀྱིས་འདོན་གྱི་ཡོད་པ་རེད།བྱང་ཆུབ་ཀྱི་སེམས་དང་ཕྱིན་དྲུག་གི་ཉམས་ལེན་གྱིས་རྒྱབ་རྟེན་ཡོད་པ་བྱས་ཏེ་སྟོང་ཉིད་སྒོམ་པ་ཡིན་ན་རྣམ་ཀུན་མཆོག་ལྡན་གྱི་སྟོང་པ་ཉིད་ཅེས་ཤེས་རབ་རྐྱང་རྐྱང་མིན་པར་སྟོང་ཉིད་ཀྱི་ལྟ་བ་ལ་ཚོགས་རྒྱ་ཆེན་པོས་རྒྱབ་རྟེན་ཡོད་པ་ཞིག་གི་ཐོག་ནས་ཤེས་སྒྲིབ་ཀྱི་གཉེན་པོ་སྐྱེས་བཞིན་ཡོད་པ་ཁ་སང་རོབ་ཙམ་ཞུས་པ་དེ་ལྟར་རེད།ཚོགས་རྒྱ་ཆེན་པོ་འདོམ་རྒྱུ་དེ་ལ་གཙོ་བོ་བྱམས་པ་དང་སྙིང་རྗེ་རྩ་བར་གྱུར་བའི་བྱང་ཆུབ་ཀྱི་སེམས་དང་།དེ་ཡང་སྙིང་རྗེས་སེམས་ཅན་ལ་དམིགས།ཤེས་རབ་ཀྱིས་བྱང་ཆུབ་ལ་དམིགས་ཞེས་ཁ་སང་ཞུས་པ་བཞིན།བྱང་ཆུབ་ཀྱིས་སངས་རྒྱས་ཀྱི་སྐུ་གསུམ་གྱི་བདག་ཉིད།ཆོས་སྐུ།ལོངས་སྐུ།སྤྲུལ་སྐུ་བཅས་སྐུ་གསུམ་གྱི་བདག་ཉིད་དམ།ཡང་ན།ངོ་བོ་ཉིད་སྐུ་བསྣན་པའི་སྐུ་བཞིའི་བདག་ཉིད་ཀྱི་སངས་རྒྱས་ཤིག་གསུང་གི་ཡོད་པ་རེད།མངོན་རྟོགས་རྒྱན་གྱི་ནང་དུ་གསལ་བོ་ཡོད་པ་རེད།དེ་ལྟ་བུའི་འབྲས་བུ་སངས་རྒྱས་ཀྱི་ས་ཡི་སྐུ་བཞིའི་བདག་ཉིད་ཅན་གྱི་གོ་འཕང་མངོན་དུ་གྱུར་པ་ལ་དེའི་རྒྱུ་ཚོགས་འབྲས་བུ་དང་རྣམ་པ་རྗེས་སུ་མཐུན་པའི་རྒྱུ་ཆ་ཚང་བ་ཞིག་ལ་བརྟེན་ནས་བསྒྲུབ་དགོས།